Glarus kanton

Glarus kanton lii uccâ kantonâš Sveeici nuorttâuásist. Ive 2023 tobbeen assii 42 056 olmožid. Kanton uáivikaavpug lii meiddei Glarus-nommâsâš. Kantonist láá ennuv väärih. Aalpah pirâstiteh leevijd. Stuárráámuu leevist kolgá Linth-juuhâ. Kantonist láá maaŋgah jäävrih, tegu Klöntal-jävri. Tälviv leevi ollâgumos saajeest leijee Klausen-várádâhnjuáski lii toppum jotoluvâst, nuuvt ete Glarus čoođâ mannee maađij lii rasta. Glarus tobdoo eromâšávt hormišis várádâhenâduvinis, ráhtálii historjástis já kievrâs páihálii kulttuurstis. Mađhâšem lii tehálâš iäláttâs, tastko vaarijn puáhtá väzziđ, kuárŋudiđ já tälviv čierâstâllâđ.

Vyesimáánu vuossâmuu pasepeeivi Glarus uáivitorist uárnejuvvoo Landsgemeinde-nommâsâš tábáhtus.

Eennâmtiätu
Glarus kanton lii Sveeici nuorttâuásist. Ton ránnjákantoneh láá St. Gallen tavveen já nuorttân, Graubünden mäddin já Schwyz viestârist.
Kieldah
Uđđâivemáánu 1. peeivi 2011 rääjist Glarus kantonist láá kulmâ kieldâ Glarus Nord, Glarus já Glarus Süd.

 Viehâdâh 
 Ässeeloho 

Historjá

Glarus kanton seervâi Sveeici vuárnumliiton ive 1352. Glarusist aalgij stuorrâ tekstiilráhtulâšvuotâ jo 1800-lovvoost, já ive 1870 suulân kuálmádâs kanton ässein porgii tekstiilfabrikijn. 1800-lovvoost Glarus olmoošloho lasanij jotelávt. Fabrikeh já eennâmtááluh iä pastam adeliđ puohháid pargo. Maaŋgah ulmuuh paccii pargottáá, ko mašineh valdii olmoošpargovyeimi saje. Tondiet uási aalmugist meridij varriđ meddâl Sveeicist. Maŋgâseh mađhâšii Amerikân teikâ Ruošân.

Fridolin

Fridolin lii tehálâš pasealmai Glarusist. Suu kove lii Glarus vaakunist já liipust. Fridolin nommâpeivi juhloo njuhčâmáánu 6. peeivi. Párnááh cokkiitteh talle stuorrâ tuulâid. Taat kočoduvvoo Fridlisfüür (Fridolin-tullâ) -ärbivyehhin. Távjá kištottâlloo tast, kiän tullâ puálá kuhemustáá.

 Fáádást eres soojijn 

 Käldeeh 

*